《和伯辉去岁所寄兼怀曾君锡左司》
宋代·韩淲

山扃竹林居，神情为之凝。泉仙墨妙挥，特令人眼明。

是岂有心哉，亦匪不平鸣。其仙今如何，帝所振金声。

枕曲刘伯伦，漱石孙子荆。既言委陆沉，颇谓乃峥嵘。

放身尝一游，面势既经营。极知天下士，不但同年生。

襟期两嘉尚，岁月有馀情。我亦老宾客，祇欲身中清。

槁项秃发矣，空吟泽畔行。

作者简介：韩淲（biāo）（1159—1224）南宋诗人。字仲止，一作子仲，号涧泉，韩元吉之子。祖籍开封，南渡后隶籍信州上饶（今属江西）。从仕后不久即归，有诗名，著有《涧泉集》。淲清廉狷介，与同时知名诗人多有交游，并与赵蕃（章泉）并称“二泉”。著作历代书目未见著录。史弥远当国，罗致之，不为少屈。人品学问，俱有根柢，雅志绝俗，清苦自持，年甫五十即休官不仕。嘉定十七年，以时事惊心，作甲申秋三诗，得疾而卒，年六十六。